पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना संक्रमण रोकने के मकसद से बुधवार को अमृतसर रेलवे स्टेशन पर तैनात सेहत विभाग के कर्मचारियों की बड़ी लापरवाही सामने अाई। इसी लापरवाही के चलते रैपिड एंटीजन टेस्ट में पॉजीटिव निकले 5 यात्री जयनगर की ‘फ्लाइंग मेल’ में बैठकर रवाना हो गए। इससे इसी ट्रेन में सवार हुए 250 अन्य यात्रियों में संक्रमण फैलने का खतरा पैदा हो गया।
सभी यात्रियों के रैपिड टेस्ट ट्रेन चलने से कुछ समय पहले स्टेशन पर ही किए गए मगर सेहत विभाग की टीम ने टेस्ट रिपोर्ट आने तक यात्रियों को रोका और न ही उनके सीट व कोच नंबर या दूसरी डिटेल नोट की। यही वजह रही कि रिपोर्ट में जो 6 यात्री पॉजीटिव निकले, रेलवे मुलाजिम और जीआरपी जवान उनमें से मात्र एक महिला को ट्रेस कर पाए। बाकी पांचों यात्री ट्रेन में रवाना होकर चले गए।
पंजाब सरकार ने 2 दिन पहले ही आदेश जारी किए थे कि ट्रेनों से आने वाले उन्हीं यात्रियों को राज्य में प्रवेश की अनुमति दी जाएगी, जिनके पास आरटीपीसीआर टेस्ट की निगेटिव रिपोर्ट होगी या जिन्होंने वैक्सीनेशन करवाया होगा। उसके बाद रेलवे ने साफ कर दिया था कि उसका काम सिर्फ ट्रेनों का संचालन करना है और कोरोना रिपोर्ट व वैक्सीनेशन सर्टिफिकेट की जांच सूबा सरकार खुद करवाए। रेलवे के इस फैसले के बाद अमृतसर के सिविल सर्जन डॉ. चरणजीत सिंह ने विभाग की एक टीम बुधवार सुबह रेलवे स्टेशन भेजी। इस टीम ने मेनगेट के पास कैंप लगाकर यात्रियों के रैपिड एंटीजन टेस्ट शुरू कर दिए। दोपहर 1.05 बजे जयनगर के लिए सरयु-यमुना एक्सप्रेस (04650) रवाना होनी थी। सेहत महकमे की टीम ने इस ट्रेन में चढ़ने जा रहे तकरीबन 80 यात्रियों के सैंपल लिए और रजिस्टर में उनके नाम व मोबाइल नंबर लिखकर उन्हें रिपोर्ट आने से पहले ही ट्रेन में बैठने की इजाजत दे दी। सेहत टीम ने इन यात्रियों का सीट नंबर या कोच नंबर नोट नहीं किया।
जिनकी रिपोर्ट पॉजीटिव आई, डिटेल के अभाव में उन्हें नहीं ढूंढ पाए रेलवे मुलाजिम-जीआरपी जवान
रैपिड एंटीजन टेस्ट की रिपोर्ट 10 से 15 मिनट में आती है। नियमानुसार रैपिड टेस्ट में पॉजीटिव पाए जाने वाले शख्स का आरटीपीसीआर टेस्ट करवाया जाता है ताकि फाइनल कन्फर्मेशन मिल सके। सेहत महकमे ने स्टेशन पर जिन 80 यात्रियों के रैपिड टेस्ट किए थे, 15 मिनट बाद रिपोर्ट आने पर उनमें से 6 लोग पॉजीटिव पाए गए। सेहत महकमे की टीम ने इसकी जानकारी तुरंत रेलवे स्टाफ को दी मगर तब तक 5 लोग जयनगर जाने वाली ट्रेन में बैठकर रवाना हो चुके थे।
इससे स्टेशन पर हड़कंप की स्थिति बन गई। रेलवे स्टाफ ने सेहत टीम के रजिस्टर में दर्ज यात्रियों के मोबाइल नंबर पर कॉल की तो रिपोर्ट पॉजीटिव आने की सूचना मिलते ही पांचों यात्रियों ने अपने मोबाइल फोन स्विच ऑफ कर लिए। इसके बाद रेलवे स्टाफ ने आरपीएफ से संपर्क किया क्योंकि आरपीएफ जवान उस ट्रेन में सफर कर रहे थे मगर सेहत महकमे की टीम के पास किसी यात्री का सीट नंबर या कोच नंबर नहीं होने की वजह से आरपीएफ जवान भी मदद नहीं कर पाए। उसके बाद स्टेशन पर अनाउंसमेंट भी करवाई गई मगर कोई फायदा नहीं हुआ।
सीट/कोच नंबर पता होता तो मिल जाते यात्री : रेलवे
रेलवे अधिकारियों ने कहा कि सीट नंबर या कोच नंबर की जानकारी होती तो रैपिड टेस्ट में पॉजीटिव निकले यात्रियों को ट्रेस किया जा सकता था। ट्रेन रवाना होने की सूरत में उन्हें आरपीएफ जवानों की मदद से अगले स्टेशन पर भी उतारा जा सकता था।
जिस महिला को ट्रेन से उतारा, उसका भी आरटीपीसीआर टेस्ट नहीं करवाया
रैपिड टेस्ट में पॉजीटिव निकले 6 यात्रियों में से एक महिला बनारस जा रही सरयु-यमुना एक्सप्रेस ट्रेन में बैठी थी। ट्रेन स्टेशन पर ही खड़ी थी। फोन पर बात होते ही रेलवे स्टाफ उसे ट्रेन से उतार लाया मगर सेहत महकमे की टीम ने महिला को अस्पताल ले जाने या उसका आरटीपीसीआर टेस्ट कराने का प्रबंध नहीं किया। महिला काफी देर सेहत महकमे के कैंप के पास खड़ी रही। जब कर्मचारियों ने कुछ नहीं बताया तो वह ऑटो में बैठकर कहीं चली गई। नियमानुसार रैपिड टेस्ट में पाॅजीटिव पाए गए व्यक्ति का आरटीपीसीआर टेस्ट कराना सेहत विभाग की जिम्मेदारी है।
बनारस जा रही थी महिला महिला का कहना था कि वह पति व 9 माह के बच्चे के साथ अमृतसर में किराए के कमरे में रहती थी। लॉकडाउन के कारण अब कमरा खालीकर बनारस जा रही थी। उसके पास यहां रहने की काेई जगह नहीं है।
कैंप देरी से लगाया गया, तीन ट्रेनों में बिना टेस्ट करवाए रवाना हुए यात्री
स्टेशन पर सेहत विभाग की टीम ने कैंप भी बुधवार दाेपहर को लगाया। इस कारण सुबह जाने वाली सचखंड एक्सप्रेस, पश्चिम एक्सप्रेस और जन शताब्दी के यात्रियों के रैपिड टेस्ट नहीं हो पाए। सुबह के समय अमृतसर पहुंची हावड़ा मेल और गोल्डन टैंपल मेल के यात्री भी बिना टेस्ट कराए अमृतसर में दाखिल हो गए।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn